এই দিকে ক্ল্যারা থমাসের পিএইচডি শেষ হবার আগেই ১৯৬১ সালে তিনি ইয়র্ক বিশ্ববিদ্যালয়ের ইংরেজি বিভাগে প্রথম ফ্যাকাল্টি পদে নিয়োগ পান। এখানেও তিনি বৈষম্যের শিকার হন। নারী হওয়ার অপরাধে তাঁর বার্ষিক বেতন নির্ধারিত হয় মাত্র পাঁচ হাজার ডলার (সর্বনিম্ন)। কাজে যোগ দেয়ার পর তিনি তাঁর বিভাগীয় প্রধানের কাছে জানতে চান, পুরুষ ফ্যাকাল্টির তুলনায় তাঁর বেতন কম কেনো। জবাবদাতা ক্ল্যারাকে কর্তৃপক্ষের একটি চিঠি দেখান, যেখানে লেখা ছিলো, “বিওয়্যার অব হাইয়ারিং ওম্যান।” নারীর ক্ষেত্রে বৈষম্যের শেষ নেই জগতের কোথাও। একজন ফ্যাকাল্টি মেম্বার হয়ে তিনি বহু বছর বিশ্ববিদ্যালয়ের একাডেমিক কমিটির সভায় অংশগ্রহন করার অধিকার থেকে বঞ্চিত ছিলেন। তারপরও ঠাণ্ডা মাথার এই মানুষটি ধীর পায়ে এগিয়ে গেছেন। মনে মনে তিনি হয়তো হাসছিলেন। প্রি-কনফেডারেশন কালের ক্যানাডাকে আন্না জ্যামিসন ঠিক মতো চিনতে পেরেই তো রচনা করেছিলেন ‘উইন্টার স্টাডিজ অ্যান্ড সামার র‍্যাম্বলস ইন ক্যানাডা’ গ্রন্থটি। তাই, ক্ল্যারা থমাসকে কোনো বৈষম্যই থামাতে পারেনি তাঁর পথ চলা থেকে। গ্লোব অ্যান্ড মেইল পত্রিকার কলামিস্ট নরীন শানাহান তাঁর এক নিবন্ধে লিখেছেন, “ঊনবিংশ শতাব্দীতেও কিছু নারী লেখক ছিলেন যাঁরা ফুলটাইম লেখালেখি করে জীবিকা নির্বাহ করেছেন। এই সব নারী লেখকদের জীবন ইতিহাস ক্ল্যারা থমাসকে থামতে দেয়নি।”